钦定古今图书集成/明伦汇编/官常典/第724卷 > 杨邦乂
## 钦定古今图书集成/明伦汇编/官常典/第724卷 > 杨邦乂

按《宋史忠义传》：“邦乂，字晞稷，吉州吉水人。博通古今，
以舍选登进士第。遭时多艰，每以节义自许。历婺源
尉、蕲庐、建康三郡教授，改秩知溧阳县。会叛卒周德
据府城，杀官吏，邦乂立县狱囚赵明于庭，欲诛之，因
谕之曰：‘尔悉里中豪杰，诚能集尔徒为邑人诛贼，不
惟宥尔罪，当上功𢌿爵’。明即请行，邦乂饮之卮酒，使”
自去。越翼日，讨平之。建炎三年，金人至江上，高宗如
浙西，留右仆射杜充为御营使，驻札建康，命刘光世、
韩世忠、王𤫉诸将悉听充节制。充性酷而无谋，士心
不附，渡𥐻沙，充遣陈淬、岳飞等及金人战于马家渡，
自辰至未，战数合，胜负未决。𤫉拥兵弗救，淬被擒，𤫉
兵遁，充率麾下数千人降。金人济江，鼓行逼城。时李
棁以户部尚书董军饷，陈邦光以显谟阁直学士守
建康，皆具降状，逆之十里亭。金帅完颜宗弼既入城，
棁、邦光率官属迎拜，惟邦乂不屈膝，以血大书衣裾
曰：“宁作赵氏鬼，不为他邦臣。”宗弼不能屈。翼日，遣人
说邦乂，许以旧官。邦乂以首触柱础流血曰：“世岂有
不畏死而可以利动者，速杀我！”翼日，宗弼等与棁、邦
光宴堂上，立邦乂于庭。邦乂叱棁邦光曰：“天子以若
捍城，敌至不能抗，更与共宴乐，尚有面目见我乎？”有
刘团练者，以幅纸书“死”“活”二字示邦乂曰：“若无多云
欲死”，趣书“死”字，邦乂奋笔书“死”字，金人相顾动色，然
未敢害也。已而宗弼再引邦乂，邦乂不胜愤，遥望大
骂曰：“若女真图中原，天宁久假汝行，磔汝万段，安得
污我？”宗弼大怒，杀之，剖取其心，年四十四。事闻，赠直
秘阁，赐田三顷，官为敛葬，即其地赐庙褒忠，谥忠襄，
官其四子。邦乂少处郡学，目不视非礼，同舍欲隳其
守，拉之出，托言故旧家，实娼馆也。邦乂初不疑，酒数
行，娼女出，邦乂愕然，疾趋还舍，解其衣冠焚之，流涕
自责。绍与七年，枢密院言邦乂忠节显著，上曰：“颜真
卿异代忠臣，朕昨已官其子孙。邦乂为朕死节，不可
不厚褒录，以为忠义之劝。”加赠徽猷阁待制，增赐田
三顷。